Jonas Voveris

**Jonas Voveris** (1913 m. lapkričio 2 d. Vaičiuliškiai, Rusijos imperija – 2016 m. rugpjūčio 2 d. Taujėnai, Lietuva) – lietuvių kunigas monsinjoras, teologas, literatas, politinis kalinys.

## Biografija
Augo šešių vaikų šeimoje, turėjo du brolius ir tris seseris. Mokėsi Vaičiuliškių pradžios mokykloje, Ukmergės gimnazijoje, tačiau po motinos mirties buvo priverstas nutraukti mokslus. Padaręs pertrauką į mokslus grįžo ir 1933 m. gimnaziją baigė. 1933–1939 m. studijavo Kauno kunigų seminarijoje ir Vytauto Didžiojo universiteto Teologijos-filosofijos fakulteto Teologijos skyriuje, 1939 m. baigė studijas ir tapo teologu, įšventintas kunigu.

1939–1946 m. J. Voveris dirbo Pernaravos Nukryžiuotojo Jėzaus parapijos vikaru. Iki 1940 m. ir 1941–1945 m. penkiose apylinkių mokyklose dirbo tikybos mokytoju, vietinius vaikus mokė skaityti ir rašyti. 1946–1947 m. slėpdamasis nuo sovietų persekiojimo Vidiškiuose ėjo vikaro ir parapijos administratoriaus pareigas.

1947 m. kelis mėnesius tarnavo Kaune, Prisikėlimo bažnyčioje ir Švč. Jėzaus Širdies parapijoje vikaru. 1947 m. rugsėjį sovietų suimtas ir kalintas, 1948 m. pradžioje nuteistas 10 metų kalėti ir ištemtas į Komiją, Verchnekamsko rajoną fiziniams darbams. Lageryje laikydavo mišias. 1954 m. išleistas laisvėn grįžo į Lietuvą. 1954–1964 m. Girdžiuose klebonavo, 1964–1970 m. tarnavo Surviliškio klebonu, 1970–2005 m. buvo Taujėnų klebonas. 1979–1980 m. jo rūpinimusi išgražintas Taujėnų bažnyčios vidus, interjere nutapyti Bažnyčiai ir Lietuvai nusipelniusių asmenų natūralaus dydžio portretai. Nuo 1992 m. J. Voverio iniciatyva leistas Taujėnų parapijos proginis leidinys „Tėviškėlė“.

1989 m. paminėjo kunigystės 50-metį. 1998 m. kovo 26 d. popiežius Jonas Paulius II J. Voveriui suteikė Jo Šventenybės kapeliono (monsinjoro) titulą. 2002 m. po klebonijos apiplėšimo J. Voveriui pašlijo sveikata, jis prašėsi atleidžiamas iš klebono pareigų. Nuo 2005 m. liko Taujėnų Šv. Kryžiaus Išaukštinimo parapijos rezidentu, jau buvo netekęs regos. Nuo 2010 m. iki gyvenimo pabaigos jis buvo seniausias Kauno arkivyskupijos dvasininkas, 2014 m. atšventė kunigystės 75-metį.

J. Voveris kūrė religinius eilėraščius, išleido keletą religinių knygelių vaikams ir jaunimui, pamokslų rinkinių, religinės publicistikos, katekizmą. Savo kūrybą pasirašinėjo slapyvardžiu N. Sirevo. J. Voverio katekizmas laikomas vienu geriausių Lietuvoje. J. Voveris yra Motiejaus Valančiaus literatūrinio konkurso laureatas (1999).

Palaidotas Taujėnų (Užupušių) naujosiose kapinėse. Gimtinėje, Vaičiuliškių kaime, šeimos namas pažymėtas J. Voveriui skirta atminimo lenta.

## Bibliografija
* „Atsimerkime“ (eilėraščiai, 1994)
* „Žmogaus sūnus“ (eilėraščiai, 1995)
* „Ad lucem = Į šviesą. A ciklas“ (pamokslai, 1996)
* „Ad lucem = Į šviesą. B ciklas“ (pamokslai, 1997)
* „Per gyvenimą, į gyvenimą: teologija, erotika, gyvenimas“ (eilėraščiai, 1997)
* „Ad lucem = Į šviesą. C ciklas“ (pamokslai, 1998)
* „Didžiųjų Janonių drama: Švč. M. Marijos apsireiškimas“ (eiliuota religinė drama, 1999)
* „Apmąstymai: Didžiajam krikščionybės 2000 metų jubiliejui“ (religinė publicistika, 2000)
* „Dovana penktaklasiui“ (2000)
* „Jaunystės švyturiai pasauliui“ (religinė publicistika, 2002)
* „ Šventosios Mišios“ (religinė publicistika, 2003)
* „Eikime pas Jėzų: Pirmajai išpažinčiai ir Šv. Komunijai“ (katekizmas, 2004)

## Išnašos